улаанбаатар хот

2023

**“ИРГЭНИЙ ХЭРЭГ ШҮҮХЭД ХЯНАН ШИЙДВЭРЛЭХ ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛЬ”-ИЙН ТӨСӨЛД ХИЙСЭН ЗАРДЛЫН ТООЦОО**

АГУУЛГА

[УДИРТГАЛ 2](#_Toc148471141)

[Үнэлгээний хамрах хүрээ 4](#_Toc148471142)

[Нэг. Төрийн байгууллагын зардал 6](#_Toc148471143)

[1.1. Төрийн байгууллагын гүйцэтгэх үүрэг, зарцуулах хугацаа 6](#_Toc148471144)

[Хоёр. Иргэнд үүсэх зардал, ачаалал 7](#_Toc148471145)

[1.1. Иргэдэд шинээр үүссэн үүрэг 8](#_Toc148471146)

[Гурав. Хуулийн этгээдэд үүсэх захиргааны зардал 8](#_Toc148471147)

[Үнэлгээний үр дүн 9](#_Toc148471148)

# УДИРТГАЛ

Энэхүү тайланд Иргэний хэрэг шүүхэд хянан шийдвэрлэх тухай хуульд нэмэлт оруулах тухай хуулийн төслийн зардлын тооцоог Засгийн газрын 2016 оны 59 тогтоолын 4 дүгээр хавсралтаар баталсан “Хууль тогтоомжийн төслийг хэрэгжүүлэхтэй холбогдон гарах зардлын тооцоог хийх аргачлал”-ын /цаашид Аргачлал гэх/ дагуу гүйцэтгэж, хуулийн төслийг хэрэгжүүлэхтэй холбогдон гарах захиргааны зардлыг урьдчилан тооцов.

Хууль тогтоомжийн төслийг хэрэгжүүлэхтэй холбогдон гарах зардлын тооцоо нь 2017 оны 1 дүгээр сарын 1-ний өдрөөс эхлэн хүчин төгөлдөр хэрэгжиж буй Хууль тогтоомжийн тухай хуулийн дагуу хийгддэг бөгөөд тодорхой харилцааг зохицуулах зорилгоор шинээр боловсруулж буй хууль тогтоомж хэрэгжиж эхэлснээр төрийн байгууллага, хуулийн этгээд болон хувь хүнд хэр хэмжээний зардал, ачаалал үүсэх магадлалыг урьдчилан гаргах зорилготой. Энэ нь аливаа хууль тогтоомжийн улмаас улс орны эдийн засаг болон иргэн, хуулийн этгээд, төрийн байгууллагад үүсч байгаа захиргааны зардал, ачааллыг аль болох бага үүсгэх зохицуулалтын хувилбарыг боловсруулахад чухал ач холбогдолтой.

Иргэний хэрэг шүүхэд хянан шийдвэрлэх тухай хуульд нэмэлт оруулах тухай хуулийн төсөл /цаашид хуулийн төсөл гэх/ нь харьцангуй тодорхой эрх зүйн маргаанаас үүдэлтэй, бага үнийн дүнтэй нэхэмжлэлийн шаардлага бүхий иргэний хэргийн онцлогт тохирсон нотлох баримт бүрдүүлэх, үнэлэх ажиллагааг хялбаршуулж, энгийн болгосон, давж заалдах, хяналтын журмаар хандах хугацааг богиносгох замаар шүүхийн хүртээмжийг нэмэгдүүлэх хялбаршуулсан журмаар хянан шийдвэрлэх ажиллагааны тусгайлсан төрлийг бий болгох зорилготой.

Энэ хүрээнд тус хуулийн төслөөр хуулийн этгээдэд шинээр үүрэг бий болгоогүй бөгөөд иргэнд үүсэх ачааллын хувьд ердийн журмаар хэрэг хянан шийдвэрлэгдэх журмаас илүү хялбар, зардал, цаг хугацаа багатай байх хуулийн зохицуулалтыг тусгаж өгсөн. Харин төрийн байгууллагын тухайд хуулийг хэрэгжүүлэгч байгууллага болох шүүхэд тодорхой шинэ үүрэг буюу бага үнийн дүнтэй хэрэг маргааныг хянан шийдвэрлэх илүү хялбарчилсан журмыг тогтоож өгсөн. Гэхдээ бага үнийн дүнтэй хэргийг түргэн шуурхай, зардал багатай, хялбарчилсан журмаар шийдвэрлэх боломжийг бий болгосноор одоо хэрэгжүүлж байгаа процессын журмаас илүү бага зардал шүүхэд үүсэх, түүнчлэн шүүгч болон шүүгчийн туслах, нарийн бичгийн ажлын ачаалал буурах тул нэмэлт зардал процессын үйл ажиллагааны улмаас үүсэхээргүй байна.

Харин гагцхүү бага үнийн дүнтэй хэрэг маргааныг хянан шийдвэрлэх шүүх байгуулсан тохиолдолд шүүхийн байр, дэд бүтцийн зардал үүсч болохоор байна. Иймд энэ хүрээнд үүсэх зардлыг тоймлон гаргаснаар хуулийн хэрэгжилтийг бүрэн хангахад шаардлагатай нэмэлт зардлыг урьдчилан тооцох нь тус тайлангийн үндсэн зорилго байх болно.

# Үнэлгээний хамрах хүрээ

Хуулийн төслөөс сонгон зардал тооцох зохицуулалт буюу үнэлгээний хүрээний тухайд Аргачлалын дагуу иргэн, хуулийн этгээдэд шинээр үүссэн үүрэг, харилцаанаас үүсэх зардал, ачааллыг тооцох буюу өмнө байсан харилцааг зохицуулсан зохицуулалтад өөрчлөлт ороогүй бол зардал, ачааллыг тооцдоггүй. Төрийн байгууллагын хувьд өмнө нь хэрэгжүүлж байсан чиг үүрэгт өөрчлөлт ороогүй бол мөн зардал тооцохгүй бөгөөд хуулийн төсөлд хамаарах үндсэн хэрэгжүүлэгч агентлагт үүсэх ачаалал болон улсын төсөвт их хэмжээгээр үүсгэх зардлыг голчлон тооцох зарчмыг баримталдаг.

Тус хуулийн төслийн хувьд хуулийн этгээдэд шинэ ачаалал үүсгэх зохицуулалт тусгагдаагүй. Иймд хуулийн төслөөс дараах зохицуулалтуудыг сонгон төрийн байгууллага, иргэнд үүсэх зардал, ачааллыг тооцов. Үүнд:

1. **Төрийн байгууллагад үүсэх зардал, ачааллыг тооцох зохицуулалт**

**(а). Хүний нөөцийн хэрэгцээг тодорхойлох зохицуулалт**

Аргачлалаар тогтоосон үе шат, дарааллын дагуу стандарт үйл ажиллагааг тодорхойлж, тэдгээрт зарцуулах цаг хугацааг тооцох замаар зардлыг тооцдог. Хуулийн төслөөр шүүгч, шүүгчийн туслах, нарийн бичгийн одоо хийж буй процессын ажиллагааг илүү хялбарчилж өгч байгаа тул нэмэлтээр үүсэх зардал байхгүй гэж дүгнэлээ.

1. **Иргэнд шинээр үүсэх зардал, ачааллыг тооцох зохицуулалт:**

Иргэнд үүсэх ачааллын хувьд хуулийн төсөлд одоо хэрэгжиж байгаа процессын зохицуулалтыг илүү хялбарчилсан журмыг тогтоож өгсөн тул нэмэлт үүрэг үүсэх, нэмэлт хугацаа зарцуулах зүйл байхгүй байна. Иргэнд үүсэх ачааллыг Аргачлалд заасны дагуу дараах үе шатаар тус бүр тооцдог. Үүнд:

*Хүснэгт 5. Зардал тооцох үе шат, алхам /иргэн/*

|  |  |
| --- | --- |
| **Иргэнд үүсэх зардал, ачаалал** | * Үүргийг тогтоох * Хугацаа зардал тооцох * Тоон үзүүлэлтийг тооцох * Нийт дүнг тооцож гаргах * Хувилбарыг нягталж, хялбарчлах боломжийг шалгах |

Өөрөөр хэлбэл иргэнд үүсэх зардал, ачааллын хүрээнд хуулийн төсөлд тусгагдсан үүргийг гүйцэтгэхтэй холбогдуулан гарах мөнгөн зардлаас гадна зарцуулах хугацаа буюу ачааллыг тооцдог. Харин хуулийн төслөөр иргэнд үүсэх нэмэлт мөнгөн зардал байхгүй бөгөөд зарцуулах хугацааг одоо хэрэгжиж байгаа хуулийн зохицуулалтаас илүү бага байхаар зохицуулж өгсөн тул иргэнд ачаалал үүсэхгүй юм.

# Нэг. Төрийн байгууллагын зардал

Энэ хэсэгт хуулийн төслийн төрийн захиргааны байгууллагад үүрэг оногдуулсан зохицуулалтууд нь тухайн байгууллагад буюу төрд хэдий хэр ачаалал, зардал үүсгэх магадлалтайг баримжаалан тооцдог. Төрийн байгууллагад үүсэх ачаалал, зардлын хэмжээг урьдчилан тооцох нь тухайн зохицуулалтыг хэрэгжүүлэх төсөв, санхүүжилтийн хэмжээ, хэрэгцээ, шаардлагыг тогтоох, мөн хэрэгжих боломжийг тодорхойлоход ач холбогдолтой.

Төрийн байгууллага буюу улсын төсөвт үүсэх зардлыг дараах үе шатаар тооцдог. Үүнд:

* Үүргийг тогтоох
* Хүний нөөцийг тодорхойлох
* Гарах зардлыг тооцох
* Зардлыг нэгтгэн тооцож гаргах
* Хувилбарыг нягталж, танилцуулах

Үүнд, стандарт үйл ажиллагааг тогтоож, хүний нөөцийн зардал буюу зарцуулах цаг хугацааг тооцох боломжтой үүргийг дээрх дарааллын дагуу тооцож нэгтгэн гаргадаг бол бусад нэмэлт зардлыг тусад нь тооцож зардлын тооцоолол хийдэг.

## Төрийн байгууллагын гүйцэтгэх үүрэг, зарцуулах хугацаа

Төрийн байгууллага буюу хуулийг хэрэгжүүлэх шүүгч, шүүгчийн туслах, нарийн бичигт хуулийн төслөөр шинээр үүрэг үүсгээгүй бөгөөд гагцхүү одоо байгаа процессын журмыг илүү хялбарчлах, хэрэг хянан шийдвэрлэх цаг хугацааг богиносгосон зохицуулалтыг хуулийн төслөөр бий болгосон байна. Иймд төрийн байгууллагад шинээр гүйцэтгэх үүрэг, энэ үүргийг гүйцэтгэхэд зарцуулах хугацаа нэмэгдсэн зүйл байхгүй тул зардал үүсэхгүй гэж үзлээ.

# Хоёр. Иргэнд үүсэх зардал, ачаалал

Энэ хэсэгт Аргачлалын дагуу хуулийн төсөлд заасан үүргийг хэрэгжүүлэхэд иргэнд үүсэх зардал, ачааллын хүрээнд хууль тогтоомжид тусгагдсан үүргийг гүйцэтгэхтэй холбогдуулан гарах мөнгөн зардлаас гадна зарцуулах хугацаа буюу ачааллыг тооцдог. Зардлыг Аргачлалд заасны дагуу дараах 5 алхам буюу үе шатаар тооцдог. Үүнд:

* Үүргийг тогтоох-
* Хугацаа зардал тооцох -
* Тоон үзүүлэлтийг тооцох
* Нийт дүнг тооцож гаргах
* Хувилбарыг нягталж, хялбарчлах боломжийг шалгах

## Иргэдэд шинээр үүссэн үүрэг

Аргачлалд заасны дагуу иргэнд шинээр үүссэн үүрэг, харилцаанаас үүсэх зардал, ачааллыг тооцох буюу өмнө байсан харилцааг зохицуулсан зохицуулалтад өөрчлөлт ороогүй бол зардал, ачааллыг тооцдоггүй. Энэ хүрээнд тус хуулийн төсөлд иргэнд шинээр үүрэг хүлээлгэсэн зохицуулалт байхгүй буюу одоо үйлчилж байгаа процессын журмыг илүү хялбарчилж, иргэнд чирэгдэл багатай болгож өгсөн. Өөрөөр хэлбэл иргэнд шинээр үүссэн үүрэг байхгүй байна.

# Гурав. Хуулийн этгээдэд үүсэх захиргааны зардал

Аргачлалд заасны дагуу тухайн харилцаанд оролцогч хуулийн этгээдийн гүйцэтгэх үүрэгт хуулиар үүрэг хүлээж буй хуулийн этгээдээс хуульд заасан тоо баримт, тайлан бусад мэдээллийг төрийн байгууллага буюу гуравдагч этгээдэд бэлтгэж өгөх, бэлэн байлгах, эсвэл мэдээлэл хүргүүлэхийг ойлгоно[[1]](#footnote-1). Харин энэхүү хуулийн төслийн хувьд хуулийн этгээдэд зардал, ачаалал үүсгэсэн зохицуулалт агуулаагүй байна.

# Үнэлгээний үр дүн

Хуулийн төсөл батлагдсанаар иргэний хэрэг хянан шийдвэрлэх ажиллагааны удаашрал багасаж, иргэдийн үр дүнтэй үйлчлэх шүүхийн хүрээмж дээшилж, хэргийн онцлогт тохирсон, маргаан хянан шийдвэрлэх ажиллагааны уян хатан зохицуулалт бий болгохоор зорьжээ. Энэ зорилтод хүрэхийн тулд бага үнийн дүнтэй хэрэг маргааныг тодорхойлж, тухайн хэргийг нэг удаагийн шүүх хуралдаанаар хэргийг эцэслэн шийдвэрлэх зарчмыг тусгаж, үүний тулд шүүх хуралдаан хүртэл талууд бүхий л тайлбар, татгалзал, нотлох баримт, хүсэлтээ шүүхэд гаргаж өгсөн байхаар зохицуулж өгчээ. Мөн түүнчлэн гэрч асуух, нотлох баримт бүрдүүлэх процедурыг илүү хялбар болгосноор шүүхээс хийх процессын ажиллагаа илүү хялбар болж өгсөн байна. Шүүхээс шүүхийн мэдэгдэх хуудас болон нэхэмжлэл гардуулах процессын ажиллагаа хамгийн тулгамдсан асуудал байдаг бөгөөд хариуцагчийн оршин суугаа хаяг нь тодорхойгүй, аль эсвэл нэхэмжлэлийг гадаж авахгүй байх асуудал үүсгэж байдаг. Үүнийг шийдвэрлэхийн тулд нэгдсэн мэдээллийн системд бүртгэлтэй цахим шуудангаар шүүхийн мэдэгдэх хуудас, нэхэмжлэлийг гардуулах нь зардал, цаг хугацааг хэмнэсэн зохицуулалт болсон байна.

Эдгээр хялбаршуулсан, түргэн шуурхай процессын журмыг бий болгож өгсөнөөр хэргийн оролцогчид үүсэх нийгмийн зардал багасаж, шүүхийн үйл ажиллагааны цахимжилттай уялдан шүүхээр үйлчлүүлэх иргэдэд таатай, тэдний хэрэгцээнд нийцсэн, иргэдэд үүсэх зардал, цаг хугацаа ачааллыг хэмнэсэн, нөгөө талаар шүүхэд үүсэх хүн хүч, цаг хугацаа, зардлыг хэмнэсэн зохицуулалт байна.

Хуулийн төслөөр төрд буюу хуулийг хэрэгжүүлэх шүүгч, шүүгчийн туслах, нарийн бичигт шинээр үүрэг үүсгэх заалт байхгүй, харин ч одоо процессын журмыг хөнгөвчилж өгсөнөөр төрд нэмэлт зардал үүсгэхгүй гэж дүгнэлээ.

Түүнчлэн, хуулийн төслөөр иргэдэд нэмэлт зардал үүсгэх үүргийг хүлээлгээгүй бөгөөд нэхэмжлэл гаргах, нотлох баримт бүрдүүлэх, шүүх хуралдаанд оролцох, шүүхийн шийдвэрийг гардаж авах зэрэг процессын ажиллагааны хугацааг богиносгож, процессын ээдрээ төвөгтэй байдлыг нь хялбарчилж өгсөнөөр иргэнд үүсэх нэмэлт зардал байхгүй байна гэж дүгнэлээ.

1. Засгийн газрын 2016 оны 59 дүгээр тогтоолын 4 дүгээр хавсралт, Хууль тогтоомжийг хэрэгжүүлэхтэй холбогдон гарах зардлын тооцоо, 2.3 дах хэсэг. [↑](#footnote-ref-1)